મૈકૂએ લાલઘૂમ આંખે તેની તરફ જોઈને કહ્યું – હા પરવરદિગારની મહેરબાની છે કે હું જે કરવા આવ્યો હતો તે ન કરતાં બીજું જ કાંઇ કરી બેઠો. તારામાં તાકાત હોય તો તું વોલન્ટીયરોને માર, મારામાં એવી તાકાત નથી. મેં જે એક થપ્પડ મારી તેનું પણ મને બહુ દુઃખ થાય છે અને હંમેશાં રહેશે. થપ્પડની છાપ મારાં કાળજે કોતરાઈ ગઈ છે. જે લોકો બીજાને અપરાધ કરતાં બચાવવા માટે પોતાનો જાન આપી દેવા તૈયાર થયા છે તેમના પર તો જે પાજી હોય, જે નીચ હોય, જે બાયલો હોય તે જ હાથ ઉગામે. મૈકૂ પૈસા લઈને કામ કરે તેવો છે, લાઠી ચલાવી જાણે છે, ગુંડો છે પરંતુ નીચ અને બાયલો નથી. જા કહે દે પોલીસવાળાને, ભલે મારી ધરપકડ કરે.